पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. पुलिस को नहीं पता लेकिन, सट्टा बाजार में सीटों का खेल चलता रहा। यह ऐसा खेल है जो इशारों में भी होता है। यदि इन इशारों पर भरोसा करें तो यह बाजार निर्दलियों पर जोर दे रहा है। उसका मानना है कि निर्दलियों पर ही पूरा चुनाव टिका हुआ है। यदि एक प्रमुख उम्मीदवार के ज्यादा वोट कटे तो बोर्ड भाजपा का बनेगा। मतदाताओं ने यदि प्रमुख प्रत्याशी पर ही जोर दिया तो कांग्रेस की उड़ कर लगेगी।
वैसे पूरा दारोमदार मतदाताओं पर है। अंदर क्या हुआ है, यह वही जानते हैं। मतदाता सटोरियों और शर्त लगाने वालों की कमर तोड़ भी सकते हैं। मंगलवार को परिणाम सामने आ जाएंगे और सभी की जिज्ञासाएं शांत हो जाएंगी।
रविवार को एक ओर जहां मतदाता प्रतिनिधि चुन रहे थे, वहीं सटोरिए भाव बता रहे थे। कुछ लोग शर्ते भी लगा रहे थे। यदि चर्चा के इस बाजार पर विश्वास करें तो वार्ड १६ में चित्रा अपने प्रतिद्वंद्वी से आगे बढ़ती दिखाई दे रही हैं। यहां निर्मल सिंह और उनकी टीम ने जोर लगाया है।
हालांकि पहले कुछ लोगों ने इसका विरोध किया था कि चित्रा को मैदान में क्यों उतारा गया। उनके मैदान में आने से पुराने कांग्रेसियों का अवसर समाप्त हो गया। यहां कोई चमत्कार हुआ तो चित्रा हार भी सकती हैं। वार्ड 18 का चुनाव रोचक बना था। यहां कांग्रेस समर्पित परविंद्र पाल सिंह परी और भाजपा के आशीष तायल में कड़ा मुकाबला है।
यदि लोगों ने भाजपा को वोट दिए और कांग्रेस के उम्मीदवारों ने ज्यादा वोट काटे तो तायल की नैया पार लग जाएगी। परी के साथ जो भीड़ थी, यदि वह वोट में तब्दील हुई और कांग्रेस के अन्य उम्मीदवारों ने वोट कम काटे तो परी की एकतरफा जीत होगी।
सिटी में वोट खूब कटेंगे
सिटी में हुए चुनाव को लेकर सटोरियों की अपनी-अपनी राय है। यहां कांग्रेस को मजबूत बताया जा रहा है। यह भी बताया जा रहा है कि यदि कांग्रेसी भाइयों ने अपने ही भाइयों के वोट काटे तो भाजपा को मलाई मिलेगी। वहां भाजपा की रणनीति बनाने वाला कोई मजबूत व्यक्ति नहीं था। यही कारण रहा कि पहले चरण में सभी प्रत्याशियों के फार्म ही निरस्त हो गए थे।
इनेलो वोटों के माध्यम से अपनी उपस्थिति दर्ज कराएगी, लेकिन एक दो वार्डो में उसकी किस्मत खुल भी सकती है, बशर्ते कांग्रेस का समीकरण बिगड़े। वैसे सिटी में कांग्रेस के दो प्रत्याशियों को हराने में भाई लोगों ने कोई कसर नहीं छोड़ी। अब फैसला जनता को करना है कि वह भाई के साथ है या प्रत्याशी के साथ।
कोई मजबूत तो कोई कमजोर
वार्ड 14 में कांग्रेस का भाव ज्यादा है। भाजपा के जस्सी का भाव कम बताया जा रहा है। वार्ड १९ में कांग्रेस समर्पित सुधीर जायसवाल की स्थिति को मजबूत बताया जा रहा है। वार्ड 20 में भाजपा के ललिता प्रसाद की स्थिति मजबूत दिखाई जा रही है। वार्ड १५ से कांग्रेस समर्पित स्वर्ण कौर को मजबूत बताया गया। वार्ड १७ में भाजपा के सुरेंद्र बिंद्रा और कांग्रेस समर्पित सुरेश त्रेहन के बीच मुकाबला बताया जा रहा है।
देर शाम तक दोनों पर ही बाजी लगती रही। वार्ड १२ में कांग्रेस के जरनैल सिंह, भाजपा के विद्यासागर और गुरपाल सिंह के बीच टक्कर बताई गई। वैसे इस वार्ड पर शर्त लगाने वालों और सटोरियों ने ध्यान नहीं दिया। वार्ड के ही लोग प्रत्याशियों की चर्चा कर रहे हैं। वार्ड १३ में सबसे ज्यादा १६ उम्मीदवारों ने किस्मत आजमाई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn